Kamenický, Ladislav, minister financií SR (2024-09-26):
Ďakujem pekne. Takže, vážení kolegovia, asi sa tu budeme dlhšie stretávať najbližšie dni. Za mňa, ideme do skráteného legislatívneho konania k týmto návrhom zákona a bavíme sa o lexe konsolidácia. Samozrejme, budem tu počúvať rôzne, rôzne, predpokladám, výtky, prečo to nebolo hneď, pomaly zajtra, prečo sme to nedali vo februári, v marci, apríli, no som zvedavý, čo tu všetko budem počúvať. Za mňa môžem povedať, ja som rád, že proste nastala určitá dohoda v koalícii a ja si ju ctím a nebola ľahká, to priznám, ale tie rokovania dopadli úspešne. K týmto skráteným legislatívnym konaniam chcem dodať hlavné nejaké črty, prečo to ideme robiť. Deficit verejných financií a dlh verejnej správy dosiahli v súčasnosti aj vzhľadom na pretrvávajúce nadmerné výdavky štátu v súvislosti s nepredvídateľnými mimoriadnymi okolnosťami, ku ktorým došlo, vysokú úroveň a Slovenská republiky sa nachádza v najvyššom sankčnom pásme národnej dlhovej brzdy. Tu chcem upozorniť aj na to, že ja som mnohokrát kritizoval to, kde sa všade minuli peniaze a budeme o tom asi veľa ešte hovoriť počas tých rozpráv a budem na to upozorňovať. Čo spôsobilo, samozrejme, že hrubý dlh Slovenskej republiky máme blízko úrovne 60 % HDP a schodok hospodárenia som zdedil na úrovni na rok ´24 6,5 % a dnes znižujeme deficit, očakávame blízko 6 % HDP na rok 2024, samozrejme vrátane konsolidácie, ktorú sme dosiahli už v minulom roku. Zo strany Európskej komisie bola aktivovaná procedúra nadmerného deficitu, ak tu niekto bude rozprávať, že prečo, no tak preto, lebo máme deficit nad úrovňou 3 % HDP. Tá procedúra, musím upozorniť jednu vec, za posledných vlád, za poslednej vlády boli zastavené akékoľvek sledovania deficitov a to spôsobilo situáciu, do ktorej sme sa dostali. Keď som ja bol ministrom, platili pravidlá nejaké na to, ako sa Slovenská republika môže zadlžovať, aký môže mať deficit, potom zrazu neplatilo vôbec nič, sa to zvrhlo a dnes opäť platia pravidlá, ja tie pravidlá mienim, tak ako som to robil aj v minulosti, dodržiavať. Tieto skutočnosti, samozrejme, predstavujú hrozbu vzniku značných hospodárskych škôd, z týchto dôvodov je potrebné naliehavo a efektívne pokračovať v ďalšej konsolidácii súčasného nepriaznivého stavu v oblasti verejných financií. Chcem upozorniť, že zdedili sme verejné financie, a to nie sú moje slová, najhoršie v celej Európskej únii. Prečo to musíme robiť? Preto, aby Slovenská republika sa skutočne nedostala na grécku cestu, pred ktorou sme sa veľmi, veľmi tesne nachádzali. Ja sa teším, že sme sa nám podarilo stabilizovať ratingy, to je asi to najdôležitejšie. Mnohí ľudia nevedia, čo to znamená bankrot, tak ja to trošku pripomeniem. Bankrot nejakého štátu znamená to, že neviete predávať dlhopisy, neviete financovať svoje dlhy a neviete splácať svoje záväzky vzniknuté z tých dlhov, ktoré tu vznikli. Dlh narástol Slovenskej republike, odkedy sme odovzdali krajinu, s deficitmi niekde okolo jedného percenta posledné tri roky, dlh sme mali na úrovni asi 45 mld. a prebrali sme ho na úrovni 70 mld. Čiže 25 mld. sa tu navýšil dlh. A, samozrejme, to sa nedá napraviť ani za jeden rok, ani za dva, možno ani za tri. Cieľom tejto vlády je dlh v roku ´27 otočiť a budeme robiť všetko preto, aby sme to tak aj urobili. Budem tu počuť veľa argumentov, ja som pripravený na konštruktívnu debatu, ale predpokladám, že s niektorými túto konštruktívnu debatu viesť budeme, ale predpokladám, že s niektorými nie. Ale budem sa snažiť, aby sme sa tu o tom pobavili a aby najmä Slovenská republika dosiahla to, že sa verejné financie zlepšia. Mňa to neteší, čo sa tu deje a čo musíme robiť. Bohužiaľ, konsolidácia je nevyhnutná. Povedal to aj premiér na prvej tlačovke. Čiže nemôžme, nemáme inú šancu ako konsolidovať, aj keď, samozrejme, je to bolestivé a nielen, nielen pre ľudí, aj pre biznis, samozrejme, ale ak si niekto myslí, že konsolidácia znamená zvyšovanie platov a znižovanie, znižovanie daní, tak to tak nie je. A budem tu počuť určite z tej pravej strany o platoch, tak o tom sa tiež môžme pobaviť. Nech sa páči, môžme, ja som pripravený aj na túto debatu. Takže za mňa, poviem otvorene, to, do akej situácie sa Slovenská republika dostala, nie je vinou tejto vlády, máme tu tzv. zákon o rozpočtovej zodpovednosti, o tzv. dlhovej brzde a bývalá vláda tento náročný zákon, ktorý tu dokonca jedným spolutvorcom bol pán Odor, dodržiavala. My sme boli pod všetkými sankčnými pásmami dlhovej brzdy, 48 % v tom čase. A my sme to dodržali. Dneska sme úplne mimo, úplne mimo. Nad všetkými sankčnými pásmami, čo to znamená? Znamená to napríklad to, že sú tam, najvyššie sankcie sú také, že budeme musieť dokonca sa zamyslieť nad hlasovaním, alebo hlasovať o dôvere vláde. A to nie my sme spôsobili. To, čo ste spôsobili, nenapravili ste ani ten zákon o rozpočtovej zodpovednosti na to, aby ste boli zodpovední natoľko, aby ste tú vládu neposlali do pekla. Toto ste tu pripravili. Ja tomu hovorím, že vy ste si tu pripravili jednu veľkú gilotínu, do ktorej ste nám strčili, chcete strčiť hlavu. My to nedovolíme a ešte nám dáte ten povraz, aby sme ho zatiahli. Toto je obraz toho, čo ste tu spôsobili za posledné roky. Budem teda bedlivo počúvať všetkých, čo sa prihlásia do rozpravy, a samozrejme v priebehu nielen tohto skráteného konania, ale aj prvého a najmä druhého sa budem vyjadrovať k vašim pripomienkam. Ďakujem pekne. (Potlesk.)